Antiphon sophista
Antiphon sophista fuit Socratis aequalis qui Athenis quinto saeculo a.C.n. floruit. Ex eius scriptis tantum fragmenta supersunt sive a Stobaeo in Florilegio aut in Suda aut a grammaticis nobis servata sive ex papyris Oxyrinchis restituta. Tituli traditi sunt De Veritate (Περὶ ἀληΘείας), De Concordia (Περὶ ὁμονοίας), Politicus. Etiam de somniorum interpretatione disseruit atque prodigiorum interpretationi (τεραοσκόπος) operam dedit. Utrum idem sit atque orator Antiphon Rhamnusius anno 411 a.C.n. mortuus necne eruditi inter se disputant. Sophistae pretio iuvenes docebant. In Memorabilibus Xenophontis Antiphontem discipulos Socratis ad se adlicere conantem videmus. Quibus coram magistrum eorum rogabat num tam nihili sapientiam suam aestimaret ut eam gratis occurrentibus doceret. Poeta comicus Plato quoque Antiphontis avaritiam in theatro irriserat. In tractatu de Veritate naturam legibus hominum consensu in civitatibus vigentibus opponit. Ostendit enim leges homines se spernentes punire quidem posse, sed eos qui se diligenter observarent nec adiuvare nec a malis tueriː ita naturales leges humanis potentiores sunt.